Man weer in hof oor Uyinene se moordUyinene Mrwetyana Die 42-jarige beskuldigde wat in hegtenis geneem is in verband met die verkragting en moord op die 19-jarige eerstejaarstudent van die Universiteit van Kaapstad (UK), Uyinene Mrwetyana, het Dinsdag in die Wynberg-landdroshof in Kaapstad verskyn. Die saak teen hom is uitgestel tot Donderdag wanneer dit na die hooggeregshof oorgeplaas gaan word. Landdros Goolam Bawa het toestemming gegee dat Luyanda Botha, die beskuldigde in die saak, se naam bekend gemaak mag word. Beskuldigdes wat van seksuele misdrywe aangekla word, se name mag gewoonlik eers bekend gemaak word ná hulle gepleit het. Botha staan tereg op aanklag van verkragting, moord en regsverydeling. Hy het Mrwetyana einde Augustus na bewering na die Clareinch-poskantoor gelok waar hy haar glo verkrag en doodgeslaan het. Botha het glo erken hy het die jong student verkrag en vermoor toe die polisie hom ses dae ná die voorval in hegtenis geneem het. Dit het ook aan die lig gekom dat hy ’n misdaadrekord gehad het voor sy aanstelling by die poskantoor. Maroela Media het vroeër berig oor Mrwetyana wat op 24 Augustus vermis geraak het. Haar liggaam is meer as ’n week later in Lingelethu-Wes in Khayelitsha gevind. Botha is op 31 Augustus in hegtenis geneem in verband met haar verdwyning. ’n Groep betogers het buite die landdroshof byeengekom en liedere gesing asook plakkate omhoog gehou waarin hulle geregtigheid eis. Die Nasionale Vervolgingsgesag (NVG) het ná die hofverrigtinge die media ingelig oor sy rol om misdaad te bekamp. Rodney de Kock, die Wes-Kaapse direkteur van openbare vervolgings (DOV), het gesê hulle wil sake wat verband hou met geweld teen vroue en kinders asook georganiseerde misdade op die regte wyse hanteer. “Ons wil seker maak ons het die nodige kundigheid beskikbaar om sake soos hierdie reg te hanteer. Daarom sal ons seker maak die gepaste mense sal die aanklaerposte vul,” sê hy. De Kock meen hulle wil toesien dat misdaadsyfers daal.